Grigore Leșe se prezintă sub aparențele unui rapsod popular modern scârbit de societatea modernă, un adevărat păstrător al tradițiilor. Doar că, și în cazul lui, aparențele înșeală...

Leșe, maramureșean din Târgu Lăpuș, a ținut să le demonstreze celor care își duc încă viața acolo că a devenit un domn la București și că nu se mai trage el de șireturi cu niște țărani, care nu-i mai înțeleg arta, pe care tot din vatra satului și-o extrage.

Invitat să susțină un concert în Târgu Lăpuș, organizat cu ocazia comemorării eroilor martiri, care au un monument ridicat în oraș, Leșe a făcut scandal, refuzând să mai cânte după ce o persoană a intrat în sala de spectacol după ora de începere a recitalului.

”Gata, la revedere! Îmi pare foarte rău, am spus să închideți ușa! A intrat doamna, la revedere, plecăm! Asta este! Nu, nu. Gata, gata! E disciplină, gata, gata, disciplină! Puteți să înjurați, să scrieți unde vreți, nu mă interesează. Eu am spus ceva! Gata, gata, la revedere! Îmi pare foarte rău, nu ne jucăm! Poate să vină mama aici, poate să vină Hristos! Eu am pus niște condiții!

Cum adica sa cant pentru dumneavoastra daca dumneavoastra nu-mi asigurati conditii de a canta? Dumneavoastra credeti ca ma trag de sireturi asa cu cine vreti? Luati o pauza, ma duc eu sa mananc si acuma hotarasc io cand dau concertul, nu cand vreti dumneavoastra, pai sa ne respectam”, a spus Leșe, într-o adevărată criză de nervi.

Grigore Leșe nu este la primul circ de acest gen pe scenă. La fel a făcut în urmă cu trei ani, la Toronto, într-o biserică pentru românii de peste Ocean. După ce a întârziat nepermis de mult la propriul concert, acesta a refuzat să cânte din cauză că un copil a plâns în timp ce el se desfășura pe scenă.

Gestul lui Leșe este clar unul ipocrit. Într-adevăr, starea unui artist poate fi alterată de anumite gesturi ale spectatorilor, dar, în acest caz, din ce spun cei prezenți la spectacolul de la Târgu Lăpuș, Leșe d-abia începuse să-și verifice sunetul fluierului la microfon atunci când biata femeie care întârziase la spectacol s-a strecurat în sală. Și o minimă decență i-ar fi cerut să renunțe la orgoliu și să înțeleagă că poate respectiva persoană venise acolo din dragoste pentru cântecul popular...

Și o altă dovadă în acest sens este faptul că Leșe nu s-a simțit deloc deranjat de atmosfera din Fratelli, club bucureștean de fițe, unde a cântat pe 1 decembrie, alături de pseudo-manelele Damian Brothers, într-o ploaie de confetti. Sau, poate, banii primiți drept onorariu să diminueze din ego-ul artistic al artistului?

Leșe a reacționat într-un comunicat trimis media, în care încearcă să eschiveze gestul comis sub explicația oboselii sau a comportamentului publicului față de artist, ceea ce nu e deloc cazul în speța aceasta.

”Având în vedere informaţiile apărute în spaţiul public, legate de participarea mea la concertul "Un secol de dor" de la Târgu Lăpuş, fac următoarele precizări:

Regret faptul că atitudinea mea a fost interpretată greşit. Contextul în care m-am exprimat a fost unul care mă face să readuc în atenţie o problematică tot mai prezentă în sălile de concert de la noi. Este vorba despre conduita pe care trebuie să ne-o asumăm în egală măsură, artişti şi public, atunci când construim un act cultural. De la punctualitate, până la vestimentaţie şi terminând cu folosirea telefoanelor mobile în timpul unui spectacol. Toate acestea sunt lucruri pe care trebuie să le avem în vedere cu toţii. Atât noi, cei din scenă, cât şi publicul.

Îmi cer scuze pentru cei care se aflau acolo şi au respectat toate cele de mai sus şi îi rog să pună cuvintele mele pe seama unui moment de oboseală, dar şi pe încărcătura emoţională pe care o presupune pregătirea mea pentru fiecare concert pe care-l susţin, indiferent de locul unde se întâmplă acesta”, a scris Grigore Leșe.